Ρωξάνδρα Στούρτζα

Η **Ρωξάνδρα Στούρτζα** (12 Οκτωβρίου 1786 - 16 Ιανουαρίου 1844) ήταν Ελληνίδα συγγραφέας, αριστοκράτισσα αυλικός της Ρωσικής Αυτοκρατορίας και φιλάνθρωπος.

## Βιογραφία
### Καταγωγή
Γεννήθηκε στις 12 Οκτωβρίου 1786 στην Κωνσταντινούπολη. Ο πατέρας της ήταν ο πρίγκιπας Σκαρλάτος Στούρτζας καταγόμενος από ευγενή και πλούσια οικογένεια, οι ρίζες της οποίας ανάγονταν από το 13ο αιώνα στη Μολδαβία. Η μητέρα της, Σουλτάνα Μουρούζη (1762-1839), ήταν κόρη του πρίγκιπα Κωνσταντίνου Μουρούζη, Έλληνα ηγεμόνα της Μολδαβίας (1777-1782). Οι δυο τους παντρεύτηκαν στην Κωνσταντινούπολη και απέκτησαν συνολικά πέντε παιδιά: τον Κωνσταντίνο, τη Σμαράγδα, την Ελένη, τη Ρωξάνδρα και τον Αλέξανδρο.

### Ρωσία
Το 1792 ο Σκαρλάτος Στούρτζας εγκατέλειψε το Ιάσιο και εγκαταστάθηκε στη Λευκορωσία, αφήνοντας πίσω την τεράστια οικογενειακή κτηματική περιουσία του, και εγκαταστάθηκε σε ένα μεγάλο πύργο στη λευκορωσική ύπαιθρο μακριά από την Αγία Πετρούπολη λόγω της ακριβής ζωής της ρωσικής πρωτεύουσας. Ο πύργος βρισκόταν συγκεκριμένα στο Μογκιλιόφ, στη δυτική όχθη του ποταμού Δνείπερου. Η φυγή αυτή ήταν αποτέλεσμα της μεταβολής των συνθηκών μετά τον τερματισμό του Ρωσοτουρκικού πολέμου και την υπογραφή της Συνθήκης του Ιασίου, του θανάτου του πεθερού του, αλλά και των συνεχών προσκλήσεων που δέχονταν από το περιβάλλον της Αικατερίνης Β΄ της Ρωσίας.

Κατ' οίκον δάσκαλοι φρόντισαν να δώσουν στη Ρωξάνδρα επιμελημένη παιδεία με ιδιαίτερη έμφαση στην εκμάθηση της ελληνικής γλώσσας, ενώ ο πατέρας «*μας ενέπνευσε [...] τον σεβασμό προς την [[Ορθόδοξη Εκκλησία|ορθόδοξη χριστιανική πίστη]]. Η μελέτη όμως πολλών [[Φιλοσοφία|φιλοσοφικών]] συγγραμμάτων είχε κλονίσει την πίστη μας*». Μέσα σε ένα οικογενειακό περιβάλλον με ποικίλα ερεθίσματα και σημαντικούς επισκέπτες, όπως ο Ευγένιος Βούλγαρης και ο Νικηφόρος Θεοτόκης, έφτασε και ο απόηχος της Γαλλικής Επανάστασης με την προβληματική που γεννούσε.

Το 1801 εγκαταστάθηκαν οικογενειακώς στην Αγία Πετρούπολη για να ολοκληρώσουν τις σπουδές τους τα παιδιά της οικογένειας. Έτσι, ο μεγαλύτερος γιος, Κωνσταντίνος, γράφτηκε σε στρατιωτική σχολή, ενώ ο πατέρας διορίστηκε στη θέση του συμβούλου Επικρατείας στην Αυλή του Αλεξάνδρου Α΄ της Ρωσίας. Η ύστερη εφηβεία της Ρωξάνδρας σημαδεύτηκε από δύο τραγικές απώλειες για την οικογένειά της, το θάνατο της αδελφής της, Σμαράγδας, ύστερα από σύντομη ασθένεια και την αυτοκτονία του αδελφού της, Κωνσταντίνου, στο Βερολίνο, γιατί έτσι ένιωθε ότι αποκαθιστούσε την τρωθείσα στρατιωτική του τιμή, επειδή ως νέος αξιωματικός δεν μπόρεσε να λάβει ενεργό μέρος σε καμιά μάχη της πατρίδας του εναντίον των Γάλλων.

### Τσαρική Αυλή
Στις αρχές του 1806 ο πατέρας της την εισήγαγε στην Αυλή του Αλεξάνδρου A΄ και κέρδισε τις εντυπώσεις και την εκτίμηση λόγω της ευγένειάς της και της ευφυΐας της, τόσο που διορίστηκε *[[κυρία επί των τιμών]]* αρχικά της χήρας αυτοκράτειρας Μαρίας Φιόντοροβνας και μετά της αυτοκράτειρας Ελισάβετ Αλεξέγιεβνας, συζύγου του Τσάρου. Εκεί, ήταν γνωστή ως *Ροξάντρα Σκαρλάτοβνα Στούρτζα*.

### Γνωριμία με τον Ιωάννη Καποδίστρια
Οι πρώτες επαφές της Ρωξάνδρας και του κόμη Ιωάννη Καποδίστρια, στα 1809, συνδέθηκαν με την παρουσία και των δύο, του Καποδίστρια με την ιδιότητα του διπλωμάτη του Υπουργείου Εξωτερικών και της Ρωξάνδρας ως κυρίας επί των τιμών, σε διάφορες αυτοκρατορικές δεξιώσεις αλλά και γεύματα που ο πατέρας της παρέθετε. Για ένα χρονικό διάστημα τριών ετών, οι δύο τους σχετίζονταν σε ένα επίπεδο βαθιάς φιλίας και αμοιβαίας εκτίμησης που δεν εξελίχθηκε σε κάποιον ερωτικό δεσμό.

Οι λόγοι της μη εκδήλωσης των βαθύτερων συναισθημάτων του Καποδίστρια προς τη Ρωξάνδρα ανιχνεύονται στην αλληλογραφία που διατηρούσε με τον πατέρα του, αλλά και στα απομνημονεύματα της Ρωξάνδρας Στούρτζα: επεδίωκε την εξασφάλιση της επαγγελματικής του σταδιοδρομίας και ανεξαρτησίας κι όχι μια ασύμμετρη σχέση -προϊόν συνοικεσίου- οικονομικά και κοινωνικά με μία σύζυγο πιο εύπορη από τον ίδιο. Ακόμα, η δημιουργία μιας οικογένειας ως αυτοσκοπού στη Ρωσία, μακριά από την πατρική του οικογένεια, δεν τον ικανοποιούσε. Τέλος, η προσήλωσή του στην ε*λληνική υπόθεση* ήταν ένας ακόμα λόγος που τον έκανε να απορρίπτει την προοπτική του γάμου.

Από το 1811 έως το 1814 χωρίστηκαν οι δρόμοι τους. Το 1813 ο πατέρας της αρρώστησε από ημιπληγία.

### Εκ νέου συνάντηση με τον Καποδίστρια
Στα τέλη του 1813 αναχώρησε ως συνοδός της αυτοκράτειρας Ελισάβετ Αλεξέγιεβνας για ένα μεγάλο ταξίδι στην Ευρώπη: Βερολίνο, Λειψία, Βαϊμάρη. Στο Βερολίνο της δόθηκε η ευκαιρία να επισκεφθεί τον τάφο του αδελφού της, στη Λειψία να γνωρίσει το Γκαίτε και στη Βαϊμάρη τον κόμη Άλμπερτ Κάγιεταν φον Έντλινγκ, Υπουργό Εξωτερικών του Μεγάλου Δουκάτου της Σαξονίας-Βαϊμάρης-Άιζεναχ και πρόσωπο καθοριστικό στη μετέπειτα ζωή της. Στην πόλη Μπρούχζαλ της Βάδης-Βυρτεμβέργης έλαβε την πρώτη επιστολή από τον Καποδίστρια μετά το μακροχρόνιο χωρισμό τους. Αναπτύχθηκε μεταξύ τους μια εκτενής αλληλογραφία. Η Ρωξάνδρα συνέχισε το ταξίδι της στη Βιέννη. Εκεί, συνάντησε ξανά τον Καποδίστρια και εκείνος της εξέφρασε την επιθυμία του να προσηλωθεί στην ε*λληνική υπόθεση* κι εκείνη του ζήτησε να μείνουν τουλάχιστον φίλοι. Μαζί θα μοιράζονταν μια κοινή προσπάθεια: της απελευθέρωσης των Ελλήνων και της μόρφωσης των Ελληνοπαίδων

### Γάμος
Στα τέλη του 1816 παντρεύτηκε τον Κόμη φον Έντλινγκ που ήταν εξάδελφος της Τσαρίνας, ύστερα από πιέσεις που δέχθηκε από την ίδια την Τσαρίνα. Ο γάμος της ήταν συμβατικός και χωρίς συναισθηματικό δέσιμο μεταξύ του ζεύγους, ενώ η ίδια επιθυμούσε να επιστρέψει στην Πετρούπολη, όπου βρισκόταν η οικογένειά της. Για να το πετύχει αυτό, επεδίωξε να διοριστεί ο σύζυγός της στην τσαρική Αυλή και, όταν δεν το κατόρθωσε, επέστρεψαν ιδιωτικά και εγκαταστάθηκαν στα πατρικά της κτήματα στη Λευκορωσία, πιθανώς μετά τα μέσα του 1821. Ο Τσάρος της παραχώρησε μια μεγάλη έκταση γης στη Βεσσαραβία για να την αξιοποιήσει ο σύζυγός της.

### Πρωτοβουλίες για τον ελληνισμό
[μικρογραφία|[Σχέδιο της κόμισσας Ρωξάνδρας φον Έντλινγκ (δεκαετία 1840).]]
Η Ρωξάνδρα Στούρτζα υπήρξε από τα πιο δραστήρια μέλη της Φιλομούσου Εταιρείας της Βιέννης. Ενίσχυσε και χρηματοδότησε τις σπουδές των Ελληνοπαίδων οι οποίοι σπούδαζαν εκεί, καθώς και τη διαμονή τους. Το μέγαρό της στη Βαϊμάρη υπήρξε τόπος συνάθροισης των Ελλήνων σπουδαστών. Χρηματοδότησε την έκδοση της μετάφρασης στην ελληνική γλώσσα του έργου του Γκαίτε, *[[Ιφιγένεια εν Ταύροις (Γκαίτε)|Ιφιγένεια εν Ταύροις]]*, το 1818 από το σπουδαστή του Πανεπιστημίου της Ιένας Ιωάννη Παπαδόπουλο.

Πληροφορούμενη την άφιξη μεγάλου αριθμού από Έλληνες πρόσφυγες, οι οποίοι, λόγω της Επανάστασης, είχαν φτάσει στην Οδησσό, έσπευσε να εγκατασταθεί εκεί με σκοπό την οργάνωση βοήθειας προς αυτούς, καθώς και σε Βούλγαρους και Μολδαβούς πρόσφυγες. Μετέφερε τρόφιμα και ρούχα από το κτήμα της στη Βεσσαραβία, διένειμε χρήματα και μερίμνησε για την άμεση στέγασή τους. Παράλληλα, με πολλές επιστολές της προς διπλωμάτες, δούκες και ευγενείς της Ευρώπης και της Ρωσίας επιχείρησε να τους κινητοποιήσει για την *Ελληνική υπόθεση*. Οι πρωτοβουλίες της δεν έμεναν χωρίς αποτέλεσμα, όπως εκείνη προς το Ρώσο πρίγκιπα Αλεξάντρ Νικολάγιεβιτς Γκολίτσυν, Υπουργό Παιδείας, ο οποίος τέθηκε επικεφαλής επιτροπής που πραγματοποίησε έρανο με σκοπό την περίθαλψη προσφύγων. Για τον καλύτερο συντονισμό της παρεχόμενης ανθρωπιστικής βοήθειας σύστησε *Ευεργετικήν Εταιρείαν* στην Οδησσό, ορφανοτροφείο για την περίθαλψη των ορφανών από την Επανάσταση Ελληνόπουλων. Μέσα σε αυτό ιδρύθηκε σχολείο για τη στοιχειώδη εκπαίδευσή τους. Επίσης, φρόντισε και για τη δωρεάν εκπαίδευση των κοριτσιών με τη σύσταση παρθεναγωγείου εντός μιας γυναικείας μονής. Παράλληλα, έγραψε τα απομνημονεύματά της, τα οποία ξεκίνησε το 1829.

Πέθανε στις 16 Ιανουαρίου 1844 στην Οδησσό σε ηλικία 57 ετών μετά από μακρά ασθένεια. Ενταφιάστηκε στο κοιμητήριο Βοσκρεσένσκογιε της πόλης.

## Τα απομνημονεύματά της
*

## Παραπομπές


## Πηγές
*
*
*
*Μπουραντά, Αμαλία (2026). *The Homeland's Dawn: A novel of Roxandra Sturdza* (Amazon - )

## Εξωτερικοί σύνδεσμοι
* 

Κατηγορία:Έλληνες απομνημονευματογράφοι
Ρωξαννα
Κατηγορία:Κυρίες Επί Των Τιμών
Κατηγορία:Αγωνίστριες του 1821